Rowers slaan man (88) op hoewe met hamer | Netwerk24
Deur Werner Beukes 14 Maart 2019 20:48
WAARSKUWING: Hierdie berig bevat foto's wat sommige lesers mag ontstel.
"Hulle het die oom oraloor met 'n hamer geslaan, maar hy is sterk en sal hierdeur kom."
Dié motorfiets, wat in Pienaar se skuur gestaan het, is teruggevind.
So sê Jan Smith, 'n VF Plus-raadslid van Brits, oor die 88-jarige Boet Pienaar wat in die vroeë oggendure van Donderdag met 'n hamer op sy kleinhoewe in Barnardsvlei in die Mooinooi-omgewing deur rowers aangeval is. Pienaar se vriendin, Jessie Lewis (57), is ook in die aanval beseer. Albei is met veelvuldige beserings in die distrikshospitaal in Brits opgeneem. Pienaar het kop, arm-en beenbeserings opgedoen en Lewis kopbeserings.
Volgens Smith het Pienaar die veiligheidsgroep in sy omgewing Woensdagaand na sy kleinhoewe ontbied om die plek van hoek tot kant te deursoek.
"Hy het duidelik onraad vermoed, maar hulle kon niks vind nie. Vroeg Donderdagoggend het die rowers toegeslaan terwyl hulle geslaap het. Hulle is erg aangerand. Die rowers het die oom met 'n hamer geslaan en wou hom ook met 'n serp verwurg. Hulle is vasgebind, waarna die rowers in 'n bakkie van die toneel gevlug het."
Smith sê dit is die tweede keer dat Pienaar aangeval word. "Die gemeenskap in dié omgewing is keelvol vir die sinnelose en wrede aanvalle wat nou hand uitruk. Die
Die bakkie waarmee die rowers gevlug het, is later op 'n buurplaas gevind.
polisie moet hul werk doen en die skuldiges so gou as moontlik opspoor."
Lt.kol. Amanda Funani, polisiewoordvoerder in Noordwes, het die voorval bevestig en gesê die rowers is nog op vrye voet.
"Die voorval het omstreeks 00:30 Donderdagoggend gebeur. Die rowers het geld en vuurwapens geëis. Hulle het met selfone, 'n tweerigtingradio, 'n motorfiets, 'n .243-geweer en sonpanele in 'n wit Toyota-bakkie gevlug. Die bakkie is op 'n buurplaas gevind. Al die items is teruggevind, behalwe die vuurwapen."